钦定古今图书集成/理学汇编/文学典/第102卷 > 王宠
## 钦定古今图书集成/理学汇编/文学典/第102卷 > 王宠

按《明外史文徵明传》：“宠字履吉，别号雅宜。少学于蔡
羽，居林屋者三年，既而读书石湖。由诸生贡入国子，
仅四十而卒。行楷得晋法，书无所不观。征明长宠二
十四岁，折辈行与交，王雅宜之名满天下。”

“按《列朝诗集》：宠字履仁，更字履吉，吴县人。少与其兄
守字履约同学于蔡羽先生。居洞庭三年，既而读书
石湖之上二十年，非省侍不入城市。善病养痾，栖息
虞山之白雀寺者累年。未几而卒，年才四十。所与游
者，文征仲、唐伯虎最善。征仲长于履吉，二十四岁，折
辈行与定交，而伯虎以女妻其子。为诸生，受知于郡”
守胡孝思。八试锁院不利，以年资贡入太学。履约举
进士，以都御史抚治郧阳，而履吉已前死。死后数十
年，履吉名满天下，而人之犹知有履约者，以其有履
吉为之弟也。履吉资性颖异，行书疏秀出尘，妙得晋
法。于书无所不窥，而尤详于经。手写经书，皆一再过。
风仪玉立，举止轩揭，偎俗之言未尝出口，蕴藉自将，
对人未始言学。温醇恬旷，与物无竞。人拟之黄叔度。
顾华玉称其诗“刻尚风骨，摆脱轻靡，既正体裁，复灭
蹊径。”可谓后来之高，足进而未止。而征仲则云：“其志
之所存，不得少见于世，仅仅以文传，而所传又出于
文场困踬之馀，雅非其至者。”两公皆深知履吉，故其
论如此。